**Αθήνα:** 06.03.2025

**Αρ. Πρωτ.:** 269

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Επείγουσα παρέμβαση για την αναστολή πλειστηριασμού α’ κατοικίας ατόμου με αναπηρία**

Την άμεση δρομολόγηση των απαιτούμενων ενεργειών προκειμένου να ανασταλεί άμεσα ο πλειστηριασμός α’ κατοικίας ατόμου με αναπηρία (Κ.Χ.Τ.), που ήρθε σε επαφή με την υπηρεσία της ΕΣΑμεΑ «Διεκδικούμε Μαζί», καθώς και να ρυθμιστεί η οφειλή του σε δόσεις στις οποίες να δύναται να ανταπεξέλθει με βάση το μηνιαίο εισόδημά του, ζήτησε με επείγουσα επιστολή της η ΕΣΑμεΑ από τον υπουργό Οικονομικών Κ. Χατζηδάκη.

Ο κ. Κ.Χ.Τ είναι άτομο με αναπηρία 68%, ζει μόνος του και είναι πατέρας ενός εντεκάχρονου αγοριού, χωρίς οικογενειακό/υποστηρικτικό περιβάλλον και λαμβάνει σύνταξη λόγω αναπηρίας ύψους 295,73 ευρώ, ενώ δεν διαθέτει άλλη πηγή εισοδήματος.

Στις 19.3.2025 η α’ κατοικία του κ. Κ.Χ.Τ. θα βγει σε πλειστηριασμό για οφειλή στεγαστικού δανείου. Παρά τις προσπάθειες του ίδιου για ρύθμιση της οφειλής του σε δόσεις στις οποίες θα μπορούσε να ανταπεξέλθει με βάση το μηνιαίο πενιχρό εισόδημά του, δεν κατέστη εφικτό. Συγκεκριμένα μέσω του εξωδικαστικού μηχανισμού, του προτάθηκε μηνιαία δόση ύψους 300 ευρώ για την οποία ωστόσο δεν επαρκεί το εισόδημά του που προκύπτει από την αναπηρική σύνταξη που λαμβάνει.

Σε παρόμοιο αίτημα της ΕΣΑμεΑ προς το υπουργείο Οικονομικών, για πλειστηριασμό πρώτης κατοικίας ατόμου με αναπηρία, τον Δεκέμβριο του 2024, η Γενική Γραμματεία Χρηματοπιστωτικού Τομέα και Διαχείρισης Ιδιωτικού Χρέους του υπουργείου Οικονομικών και η Ελληνική Ένωση Τραπεζών κινήθηκαν ώστε να μην πραγματοποιηθεί τελικά ο πλειστηριασμός.

Η κα Π.Δ. ζει μόνη της, χωρίς οικογενειακό/υποστηρικτικό περιβάλλον και λαμβάνει σύνταξη λόγω γήρατος ύψους 417 ευρώ μηνιαίως ενώ δεν διαθέτει άλλη πηγή εισοδήματος. Η κατοικία της θα έβγαινε σε πλειστηριασμό για οφειλή πιστωτικής κάρτας με ποσό κεφαλαίου 850,71 ευρώ. Παρά τις προσπάθειες της ίδιας για ρύθμιση της οφειλής της σε δόσεις στις οποίες θα μπορούσε να ανταπεξέλθει με βάση το μηνιαίο πενιχρό εισόδημά μας, η εισπρακτική εταιρεία απαιτούσε όλο το ποσό και πιο συγκεκριμένα 5806,27 ευρώ συν τα έξοδα πλειστηριασμού. Για την εν λόγω οφειλή, η κα Π.Δ. είχε ενημερωθεί το καλοκαίρι του 2022 αλλά δεν ήταν σε θέση να ρυθμίσει την οφειλής της καθώς την ίδια περίοδο της γνωστοποιήθηκε ότι νοσεί από καρκίνο και όφειλε να προβεί σε θεραπεία.

**Για την ΕΣΑμεΑ αποτελεί πάγιο αίτημα η προστασία από πλειστηριασμό της πρώτης κατοικίας που ανήκει σε άτομα με αναπηρία, χρόνιες ή/και σπάνιες παθήσεις ή στα πρόσωπα που έχουν στην οικογένειά τους άτομα με βαριές αναπηρίες, εφόσον αυτή ιδιοκατοικείται, καθώς και η μη πώληση στεγαστικού ή καταναλωτικού δανείου που ανήκει σε άτομα με αναπηρία, χρόνιες ή/και σπάνιες παθήσεις σε funds.**

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |